P6_TA(2007)0216

A venezuelai Radio Caracas Televisión csatorna

Az Európai Parlament 2007. május 24-i állásfoglalása a venezuelai Radio Caracas Televisión csatornáról

Az Európai Parlament,

- tekintettel eljárási szabályzata 115. cikkének (5) bekezdésére,

A. mivel a médiapluralizmus és a szólásszabadság a demokrácia nélkülözhetetlen alappillérei;

B. mivel a sajtószabadság elsődleges fontosságú a demokrácia és az alapvető jogok tiszteletben tartása szempontjából, tekintve azon lényeges szerepét, hogy biztosítja a vélemények és gondolatok szabad kifejezését és hozzájárul az egyének tevékeny részvételéhez a demokratikus folyamatokban;

C. mivel a Radio Caracas Televisión (RCTV) magántulajdonban lévő médiacsoport 2007. május 27-én lejáró műsorszórási engedélyét nem hosszabbították meg, ami e 3000 alkalmazottat foglalkoztató médium megszűnésének kockázatát hordozza magában;

D. mivel Venezuela egyik legrégebbi és legfontosabb audiovizuális médiuma engedélyének meg nem hoszszabbítása a nyilvánosság nagy részét megfosztja a sokszínű tájékoztatástól, és ellentmond a sajtó azon jogának, hogy a hatalmi ellensúly szerepét betöltse;

E. mivel Venezuela elnöke, Hugo Chávez bejelentette, hogy nem újítja meg az RCTV műsorszórási engedélyét, és az engedély 2007. május 27-én lejár;

F. mivel az RCTV a venezuelai kormány nyilatkozatainak fényében az egyetlen olyan médium, amelynek nem hosszabbították meg engedélyét;

G. mivel a venezuelai alkotmány 57. és 58. cikke garantálja a szólás-, kommunikációs és tájékoztatási szabadságot;

H. mivel Venezuela aláírta a Polgári és Politikai Jogok Nemzetközi Egyezségokmányát, a Gazdasági, Szociális és Kulturális Jogok Nemzetközi Egyezségokmányát és az emberi jogok amerikai egyezményét;

I. mivel a venezuelai legfelső bíróság, amelyhez az RCTV fellebbezett, nem tartotta tiszteletben az ítélkezésre vonatkozó törvényi határidőt;

J. mivel az RCTV vezetésének felrótt magatartásnak rendes bírósági eljárás tárgyát kell képeznie, ha a hatóságok ezt szükségesnek ítélik;

K. mivel a 2006. december 28-án maga az államfő által nyilvánosságra hozott határozat kihirdetése riasztó precedenst teremt az országban érvényes sajtószabadság szempontjából.

1. emlékezteti Venezuela kormányát arra, hogy tiszteletben kell tartania és tartatnia a szólásszabadságot, a vélemény szabadságát és a sajtószabadságot, ahogyan azt saját alkotmánya, az Amerika-közi demokratikus charta, a Polgári és Politikai Jogok Nemzetközi Egyezségokmánya és az amerikai emberi jogi egyezmény - amelyeknek aláíró fele - előírja;

2. kéri a venezuelai kormányt, hogy az állam pártatlanságának elve nevében valamennyi - akár állami, akár magán - média részére minden politikai vagy ideológiai megfontolástól mentesen biztosítson jogi szempontból egyenlő bánásmódot;

3. párbeszédre hívja fel a kormányt és a magántulajdonban lévő venezuelai médiát, miközben mélységesen sajnálja, hogy a venezuelai hatóságok általában egyáltalán nem nyitottak a párbeszédre, és ez különösen igaz az RCTV esetében;

4. kéri ezért, hogy a kérdést utalják az Európai Parlament illetékes küldöttségei és bizottságai elé;

5. utasítja elnökét, hogy továbbítsa ezt az állásfoglalást a Tanácsnak, a Bizottságnak, az Amerikai Államok Szervezete főtitkárának, az Eurolat Parlamenti Közgyűlésnek, a Mercosur parlamentjének, valamint a Venezuelai Bolivári Köztársaság kormányának.

--------------------------------------------------